Likumprojekts

**Grozījumi Imigrācijas likumā**

Izdarīt Imigrācijas likumā (Latvijas Republikas Saeimas un Ministru Kabineta Ziņotājs, 2002, 24. nr.; 2003, 16. nr.; 2004, 10. nr.; 2005, 14. nr.; 2006, 1., 5., 9. nr.; 2007, 5., 15. nr.; 2008, 3., 13. nr.; 2009, 8. nr.; Latvijas Vēstnesis, 2010, 74. nr.; 2011, 19., 93. nr.; 2013, 250. nr.; 2014, 98., 108. nr.; 2016, 123. nr.) šādus grozījumus:

1. 1. pantā:

izteikt pirmās daļas 2.1 punktu šādā redakcijā:

"21) **Eiropas Savienības zilā karte** – termiņuzturēšanās atļauja, ko Latvijas Republikā izsniedz ārzemniekam ar augstu kvalifikāciju, kurš tiek nodarbināts un par nolīgto samaksu veic noteiktu darbu darba devēja vadībā Latvijas Republikā, kā arī ir ieguvis augstāko izglītību studiju programmā (kuras ilgums ir vismaz trīs gadi un kura ir pielīdzināma augstākajai izglītības kvalifikācijai) attiecīgajā specialitātē vai darba līgumā noteiktajā nozarē vai kuram ir vismaz piecu gadu profesionālā pieredze attiecīgajā specialitātē vai darba līgumā noteiktajā nozarē, ko var pielīdzināt augstākās izglītības kvalifikācijai vai atzīt Latvijas Republikas normatīvajos aktos noteiktajā kārtībā.";

papildināt pirmo daļu ar 2.2 punktu šādā redakcijā:

"22) **stažieris** – persona, kas ieguvusi augstāko izglītību un, lai profesionāli pilnveidotos vai apgūtu komercdarbības paņēmienus vai metodes, tiek pārcelta darbā uzņēmuma ietvaros un pārcelšanas laikā saņem darba samaksu.";

papildināt pirmo daļu ar 7.1 un7.2 punktu šādā redakcijā:

"71) **sezonas darbinieks** – ārzemnieks, kas saglabā savu dzīvesvietu ārpus Eiropas Savienības teritorijas un likumīgi uz laiku uzturas Latvijas Republikā, lai veiktu no gadalaiku maiņas atkarīgu darbību saskaņā ar vienu vai vairākiem noteikta termiņa darba līgumiem, kuri noslēgti tieši starp minēto ārzemnieku un darba devēju, kas veic komercdarbību Latvijas Republikā;

72) **speciālists** – persona, kura strādā uzņēmumu grupā un kurai ir specifiskas zināšanas, kas ir būtiskas uzņēmumam, kurš uzaicina ārzemnieku uzturēties Latvijas Republikā kā uzņēmuma ietvaros pārceltu darbinieku, saistībā ar minētā uzņēmuma darbības jomām, metodēm vai vadību. Ņem vērā ne tikai personas zināšanas, kas ir specifiskas saistībā ar minēto uzņēmumu, bet arī to, vai personai ir augsts kvalifikācijas līmenis, tajā skaitā atbilstoša profesionālā pieredze darba veidam vai darbībai, kuras veikšanai nepieciešamas specifiskas tehniskas zināšanas;";

papildināt pirmo daļu ar 9.1,9.2 un9.3 punktu šādā redakcijā:

"91) **uzņēmuma ietvaros pārcelts darbinieks** – ārzemnieks, kas pastāvīgi uzturas ārpus Eiropas Savienības teritorijas un profesionālos vai arodizglītības nolūkos tiek norīkots no uzņēmuma, kas komercdarbību veic ārpus Eiropas Savienības teritorijas, uz šim uzņēmumam vai tai pašai uzņēmumu grupai piederošu struktūrvienību, kas veic komercdarbību Latvijas Republikā vai Latvijas Republikā un citā Eiropas Savienības dalībvalstī;

92) **uzņēmumu grupa** – divi vai vairāki uzņēmumi, kuri ir saistīti šādos veidos: uzņēmums attiecībā pret citu uzņēmumu tieši vai netieši ir īpašnieks lielākajai daļai šā uzņēmuma parakstītā kapitāla vai kontrolē to balsu vairākumu, kas saistītas ar minētā uzņēmuma emitētajām kapitāla daļām, vai ir tiesīgs iecelt vairāk nekā pusi minētā uzņēmuma vadības, pārvaldes vai uzraudzības struktūras locekļu, vai uzņēmumus vienoti vada mātesuzņēmums;

93) **vadītājs** – persona, kura ieņem augstu amatu un kuras galvenais uzdevums ir vadīt uzņēmumu, kas uzaicina ārzemnieku uzturēties Latvijas Republikā kā uzņēmuma ietvaros pārceltu darbinieku, uzraudzīt pārējo uzņēmuma darbinieku darbu un veikt citu ar personālu saistītu darbību, un kuru vispārīgi uzrauga vai kuram sniedz norādes uzņēmuma valde vai līdzvērtīga struktūra;".

2. 9. pantā:

papildināt pirmās daļas 1. punktu pēc vārdiem "vai uz nepilnu darba laiku" ar vārdiem "vai piešķirot tiesības nodarboties ar komercdarbību";

papildināt trešo daļu ar 8. un 9. punktu šādā redakcijā:

"8) to, ka ir uzņēmuma ietvaros pārcelts darbinieks, kura uzturēšanās ilgums Latvijas Republikā nepārsniedz 90 dienas jebkurā 180 dienu periodā un kuram ir derīga citas Eiropas Savienības dalībvalsts izsniegta termiņuzturēšanās atļauja kā uzņēmuma ietvaros pārceltam darbiniekam;

9) to, ka ir nodarbināts Latvijas Republikā un viņa uzturēšanās ilgums Latvijas Republikas teritorijā nepārsniedz 14 dienas jebkurā 180 dienu periodā;";

izslēgt piektās daļas 21. punktu;

aizstāt piektās daļas 23. punktā vārdus "deviņu mēnešu" ar vārdiem "sešu mēnešu";

papildināt piekto daļu ar 26. punktu šādā redakcijā:

"26) termiņuzturēšanās atļauju kā tāda ārzemnieka ģimenes loceklis, kuram piešķirtas tiesības uz nodarbinātību pie noteikta darba devēja vai tiesības nodarboties ar komercdarbību.";

papildināt pantu ar septīto daļu šādā redakcijā:

"(7) Ministru kabinets nosaka profesiju sarakstus, kurās prognozējams būtisks darbaspēka trūkums. Minētajās profesijās uzaicinātajiem ārzemniekiem piemēro šādus atvieglotus uzņemšanas nosacījumus:

1) ja tiek pieprasīta Eiropas Savienības zilā karte, darba samaksa atbilst Latvijas Republikā strādājošo mēneša vidējai bruto darba samaksai iepriekšējā gadā, piemērojot koeficientu 1,2;

2) pārējos gadījumos, ja saskaņā ar normatīvajiem aktiem par ārzemnieku nodarbināšanas kārtību pirms ārzemnieka uzaicināšanas nepieciešams Nodarbinātības valsts aģentūrā reģistrēt brīvu darba vietu, šai darba vietai jābūt brīvai ne mazāk kā 10 darba dienas."

3. Papildināt 11. pantu ar trešo daļu šādā redakcijā:

"(3) Ārzemniekam, kurš vēlas uzturēties Latvijas Republikā kā sezonas darbinieks, izsniedz ilgtermiņa vīzu uz laiku līdz sešiem mēnešiem 12 mēnešu laikposmā. Ja ilgtermiņa vīza izsniegta uz laiku, kas nepārsniedz sešus mēnešus 12 mēnešu laikposmā, un ārzemnieks vēlas turpināt sezonas darba attiecības ar to pašu vai citu darba devēju, viņš, neizceļojot no Latvijas Republikas, ir tiesīgs pieprasīt jaunu ilgtermiņa vīzu, ja netiek pārsniegts šajā punktā noteiktais maksimālais uzturēšanās termiņš un jaunas vīzas pieteikums tiek iesniegts ne vēlāk kā trīs darbdienas pirms iepriekšējās vīzas derīguma termiņa beigām."

4. Izteikt 15.1 panta pirmās daļas 8. un 9. punktu šādā redakcijā:

"8) konstatēts, ka pēdējā gada laikā uzaicinātājs sodīts par pārkāpumiem, kas saistīti ar darbinieku nodarbināšanu vai nodokļu samaksu;

9) ārzemnieka uzaicināšanas iemesls ir nodarbinātība saskaņā ar darba līgumu un darba devējs nav Nodarbinātības valsts aģentūrā reģistrējis brīvu darba vietu, kas pēc reģistrēšanas ir brīva normatīvajos aktos par ārzemnieku nodarbināšanas kārtību noteikto laika periodu, vai uzaicinātā ārzemnieka kvalifikācija vai nodarbināšanas nosacījumi neatbilst reģistrētās brīvās darba vietas pieteikumā norādītajam;".

5. 16. pantā:

izteikt pirmās daļas 1. punktu šādā redakcijā:

"1) ārzemnieks nav iesniedzis visus Ministru kabineta noteiktos vīzas pieprasīšanai nepieciešamos dokumentus vai iesniegtie dokumenti ir iegūti prettiesiskā ceļā, tie ir viltoti vai ar tiem veiktas manipulācijas, vai ārzemnieks atsakās sniegt pieprasītos paskaidrojumus, kas saistīti ar vīzas pieprasīšanu un paredzamo uzturēšanos Latvijas Republikā vai citā Šengenas līguma dalībvalstī;";

papildināt pirmās daļas 13. punktu pēc vārdiem "otro daļu" ar vārdiem un skaitli "vai ar 11. panta trešodaļu";

papildināt pirmo daļu ar 24. punktu šādā redakcijā:

"24) darba devējs, kurš uzaicina sezonas darbinieku, ir pieteicis sava uzņēmuma maksātnespēju vai ir uzsākts uzņēmuma maksātnespējas process, vai uzņēmums ir likvidēts, vai netiek veikta saimnieciskā darbība."

6. Papildināt 17. pantu ar 2.1 daļu šādā redakcijā:

"(21) Lēmumu par atteikumu izsniegt vai pagarināt šā likuma 10. panta pirmās daļas 4. punktā minēto vīzu vai lēmumu par šīs vīzas anulēšanu vai atcelšanu noformē, izmantojot veidlapu, kuras paraugu nosaka Ministru kabinets."

7. 22.1 pantā:

izteikt pirmās daļas 1. punktu šādā redakcijā:

"1) uzaicinātājs nav iesniedzis visus nepieciešamos dokumentus, kas paredzēti Ministru kabineta noteikumos par izsaukumu apstiprināšanas kārtību, vai iesniegtie dokumenti ir iegūti prettiesiskā ceļā, tie ir viltoti vai ar tiem veiktas manipulācijas, vai uzaicinātājs atsakās sniegt pieprasītos paskaidrojumus, kas saistīti ar izsaukuma apstiprināšanu un uzaicināmā ārzemnieka ieceļošanu un uzturēšanos Latvijas Republikā;";

izteikt pirmās daļas 13. punktu šādā redakcijā:

"13) ārzemnieka uzaicināšanas iemesls ir nodarbinātība saskaņā ar darba līgumu un darba devējs nav Nodarbinātības valsts aģentūrā reģistrējis brīvu darba vietu, kas pēc reģistrēšanas ir brīva normatīvajos aktos par ārzemnieku nodarbināšanas kārtību noteikto laika periodu, vai uzaicinātā ārzemnieka kvalifikācija vai nodarbināšanas nosacījumi neatbilst reģistrētās brīvās darba vietas pieteikumā norādītajam;".

8. 23. pantā:

papildināt pirmo daļu ar 6.1 un 6.2 punktu šādā redakcijā:

"61) uz laiku līdz trim gadiem, ja ārzemnieks pieprasa termiņuzturēšanās atļauju kā uzņēmuma ietvaros pārcelts darbinieks, kas tiks nodarbināts vadītāja vai speciālista amatā;

62) uz laiku līdz vienam gadam, ja ārzemnieks pieprasa termiņuzturēšanās atļauju kā uzņēmuma ietvaros pārcelts stažieris;";

izteikt pirmās daļas 8. punktu šādā redakcijā:

"8) uz laiku, kas nepārsniedz divus gadus, ja ārzemnieks ir ārvalsts komersanta pārstāvniecības pārstāvis un ārvalsts komersants reģistrēts ārvalstī vismaz piecus gadus pirms uzturēšanās atļaujas pieteikuma iesniegšanas dienas, tas pēdējā gada laikā nodarbinājis vairāk nekā 50 darbinieku, tā gada apgrozījums pārsniedz 10 miljonus *euro* un tam nav nodokļu maksājumu parādu. Pēc šajā punktā minētā termiņa beigām ārzemnieks turpmāko divu gadu laikā nav tiesīgs pieprasīt atkārtotu termiņuzturēšanās atļauju saskaņā ar šajā punktā norādīto mērķi;";

papildināt pirmās daļas 32. punktu pēc vārdiem "ja viņš" ar vārdiem "Latvijas Republikā";

papildināt ceturto daļu ar otro teikumu šādā redakcijā:

"Ja bērns, pieprasot uzturēšanās atļauju, bijis nepilngadīgs, pēc pilngadības sasniegšanas uz viņu attiecina šā likuma 29. panta nosacījumus.";

papildināt pantu ar 4.1 daļu šādā redakcijā:

"(41) Šā panta pirmās daļas 13. un 24. punktā minētajos gadījumos termiņuzturēšanās atļauju uz ārzemniekam izsniegtās uzturēšanās atļaujas termiņu ir tiesības pieprasīt arī ārzemnieka ģimenes loceklim Patvēruma likuma izpratnē.";

papildināt pantu ar vienpadsmito daļu šādā redakcijā:

"(11) Pēc tam kad beidzies saskaņā ar šā panta pirmās daļas 6.1 vai6.2punktu izsniegtās termiņuzturēšanās atļaujas termiņš, ārzemnieks ir tiesīgs atkārtoti pieprasīt termiņuzturēšanās atļauju kā uzņēmuma ietvaros nosūtīts darbinieks, bet ne agrāk kā sešus mēnešus pēc iepriekšējās termiņuzturēšanās atļaujas termiņa beigām."

9. 24. pantā:

papildināt pirmās daļas 9. punktu pēc vārda "loceklim" ar vārdiem "Patvēruma likuma izpratnē";

izslēgt pirmās daļas 10. punktā vārdus "un kurš pārceļas uz pastāvīgu dzīvi Latvijas Republikā".

10. Papildināt 33. panta pirmo daļu ar 1.1 punktu šādā redakcijā:

"11) par Eiropas Savienības zilās kartes pieprasīšanu saskaņā ar šā likuma 23. panta pirmās daļas 6. punktu – 10 darbdienu laikā;".

11. 34. pantā:

izteikt pirmās daļas 2. punktu šādā redakcijā:

"2) ārzemnieks vai viņa uzaicinātājs sniedzis nepatiesas ziņas vai iesniegtie dokumenti ir iegūti prettiesiskā ceļā, tie ir viltoti vai ar tiem veiktas manipulācijas;";

papildināt pirmo daļu ar 35. punktu šādā redakcijā:

"35) juridiskā persona, kas uzaicina uzņēmuma ietvaros pārceltu darbinieku, ir izveidota ar galveno mērķi – vienkāršot uzņēmuma ietvaros pārceltu darbinieku ieceļošanu."

12. 36. pantā:

papildināt pirmās daļas 7. punktu pēc vārda "bēgļa" ar vārdiem "vai alternatīvais";

papildināt pirmās daļas 10. punktu pēc vārda "bēgļa" ar vārdiem "vai alternatīvo".

13. Papildināt likumu ar 39.1 pantu šādā redakcijā:

"**39.1 pants.** (1) Pieņemot lēmumu par termiņuzturēšanās atļaujas izsniegšanu ārzemniekam, kuram citā Eiropas Savienības dalībvalstī izsniegta termiņuzturēšanās atļauja kā uzņēmuma ietvaros pārceltam darbiniekam, pārvalde par šo lēmumu informē to Eiropas Savienības dalībvalsti, kas izsniegusi iepriekšējo termiņuzturēšanās atļauju.

(2) Ja ārzemniekam, kurš Latvijas Republikā uzturas kā uzņēmuma ietvaros pārcelts darbinieks, anulē viņam izsniegto termiņuzturēšanās atļauju un pārvaldes rīcībā ir informācija, ka ārzemnieks kā uzņēmuma ietvaros pārcelts darbinieks ir nodarbināts arī citā Eiropas Savienības dalībvalstī, pārvalde par šo lēmumu informē minēto Eiropas Savienības dalībvalsti."

14. Papildināt 40. pantu ar 5.1 daļu šādā redakcijā:

"(51) Ja ārzemnieks turpina uzturēties Latvijas Republikā šā panta ceturtajā un piektajā daļā paredzētajos gadījumos, viņam saglabā tiesības uz nodarbinātību tādā apjomā, kādā tās bija piešķirtas, izsniedzot to uzturēšanās atļauju, par kuru pieņemtais lēmums ir apstrīdēts vai pārsūdzēts vai par kuru ir pieņemts lēmums par iesniegto dokumentu izskatīšanas termiņa pagarināšanu. Šādā gadījumā informāciju par ārzemnieka tiesībām uz nodarbinātību iekļauj lēmumā, ko ārzemnieks apstrīdējis vai pārsūdzējis, vai lēmumā par dokumentu izskatīšanas termiņa pagarinājumu."

15. Aizstāt 41. panta otrās daļas 2. punkta "e" apakšpunktā vārdus "vai lēmums par atteikumu izdot administratīvo aktu par bēgļa vai alternatīvā statusa piešķiršanu vai atteikumu to piešķirt" ar vārdiem "lēmums par iesnieguma par bēgļa vai alternatīvā statusa piešķiršanu izskatīšanas pārtraukšanu vai lēmums par atteikumu atsākt iesnieguma par bēgļa vai alternatīvā statusa piešķiršanu izskatīšanu".

16. 59. pantā:

izteikt pirmo daļu šādā redakcijā:

"(1) Aizturēto ārzemnieku ievieto Valsts robežsardzes pagaidu turēšanas telpā vai izmitināšanas centrā, šķirti no kriminālprocesuālā kārtībā aizturētām vai apcietinātām personām.";

izteikt trešo daļu šādā redakcijā:

"(3) Valsts robežsardzes pagaidu turēšanas telpā vai izmitināšanas centrā ievietoto ārzemnieku uzturēšanas normas nosaka Ministru kabinets.";

papildināt pantu ar 3.1 daļu šādā redakcijā:

"(31) Izmitināšanas centrā ievietotajam ārzemniekam garantēto veselības aprūpes pakalpojumu apjomu un saņemšanas kārtību nosaka Ministru kabinets."

17. Papildināt pārejas noteikumus ar 35. un 36. punktu šādā redakcijā:

"35. Grozījumi 1. panta pirmās daļas 2.1 punktā un 33. panta pirmajā daļā stājas spēkā 2017. gada 1. jūlijā.

36. Dokumentus, kas līdz 2017. gada 31. martam iesniegti termiņ­uzturēšanās atļaujas pieprasīšanai saskaņā ar šā likuma 23. panta pirmās daļas 8. punktu, izskata, piemērojot tos šā likuma noteikumus, kuri bija spēkā līdz 2016. gada 30. decembrim."

18. Papildināt informatīvo atsauci uz Eiropas Savienības direktīvām ar 15. un 16. punktu šādā redakcijā:

"15) Eiropas Parlamenta un Padomes 2014. gada 26. februāra direktīvas [2014/36/E](http://eur-lex.europa.eu/eli/dir/2004/38?locale=LV)S par trešo valstu valstspiederīgo ieceļošanas un uzturēšanās nosacījumiem nodarbinātības kā sezonas darbiniekiem nolūkā;

16) Eiropas Parlamenta un Padomes 2014. gada 15. maija direktīvas [2014/66/E](http://eur-lex.europa.eu/eli/dir/2004/38?locale=LV)S par ieceļošanas un uzturēšanās nosacījumiem trešo valstu valstspiederīgajiem saistībā ar pārcelšanu uzņēmuma ietvaros."

Iekšlietu ministrs

Rihards Kozlovskis